થોડાં વરસ પહેલાં લેખકો પર સ્યાહી ફેંકવાને બદલે નેતાઓ પર જૂતાં ફેંકવાની ફેશન હતી. 7-8 વરસ અગાઉ અગાઉ 15મી ઓગસ્ટે જમ્મુ-કશ્મીરમાં ઉમર અબ્દુલ્લા પર કોન્સ્ટેબલે જોડું ફેંકેલું. એ જ ગાળામાં ત્યારના નાણામંત્રી પી.સી.ચિદમ્બરમ પર એક શીખ પત્રકારે જોડું ફેંકેલું. એકવાર અમેરિકામાં જ્યોર્જ બુશ પર પણ એક મુસ્લિમ પત્રકારે જોડું ફેંકેલું…પણ હવે જનતાનો ટેસ્ટ બદલાયો છે! હવે માત્ર નેતાઓ પર નહીં, પણ પ્રોફેસરો -લેખકો-બૌદ્ધિકો પર નિશાના લગાવે છે. અભણ ગુંડાઓ ચહેરા પર સ્યાહી ફેંકીને ફુંગરાય છે તો ભણેલા ગુંડાઓ એ જ સ્યાહી દ્વારા છાપાંઓમાં કોમવાદી લેખો લખીને હરખાય છે.